En nom de Nostre Seigneur, amen. L’an de l’Incarnation d’iceluy courant mil trois cens quatre vingtz et dix neuf, le vendredi après la feste de la Nativité Nostre Seigneur. Nous Jehan Peauldoye, escuyer, seigneur de Veulerot, et dame Guillemette de Vicoult, sa femme, dame dudit Veulerot. C’est assavoir je ladite damoiselle des autorité, congé, licence, volenté, consentement et demandement dudit escuyer mon mary et à la damoiselle ma femme, je ledit quant à faire, passer, consentir, traicter, garder, tenir, accorder, accomplir les choses qui s’ensuyvent, à damander, à passer ce qui s’ensuyt par ces présentes donne et octroie, à mesdites auctorité, consentement et mandement espécial. Et je la dite damoiselle les ay pris et receus en moy aggreable d’une part, avons songiez ou poinct que debvoient estre du temps passé. En la présence de Lazare de Beramdon, David Carrey, de Sainct Pierre en Vault, et Guillaume Andrey, Jehan Goisset et Jehan Breton, Jehan Gillot, Gaultheron Guilet, Gaultheron, Pernaulx Gaultheron, Jehan Gougier, Huguenin Huguenot, Jehan Michelot, Bertheaulx Bernay, Jehan Bernay, tous habitans dudit Veulerot, tant pour nous et en nom de nous, et en nom de tous les aultres habitans renonssans à la dicte garde du Roy, nostre sire, et pour lesquelx choses qui s’ensuivent:  1. Nous parties dessus dictes, faisons [savoir] à tous ceulx qui verront ces présentes lettres, que comme plait, débats, discors soient mehus, ou en espérance de muer entre nous les dictes parties; en ce que ledit escuyer, tant pour moy, comme pour mes hoirs en cause de damoiselle, femme dudit escuyer, disons, maintenons en toutes les choses dessus nommées les seigneurs dudit Vellerot que je en cause que dessus et par bon moïen, estoient en bonne, vraye et valable saisine et possession, ainsi et comme les diz habitans doibvent amener deux quehues de vin, du vin dudict escuyer, prins en ses maison de Monthelie et mener en sa court de Vullerot, et doibvent mener les diz habitans chascun an du vin audit escuyer deux quehues, parmy ce que le dit escuyer doibt seigner les boyers de pain de froment, et les beufz de foing en faisant le voyage.  2. Item, le dit escuyer se tient pour content et sa damoiselle Guillemette et femme en est consentent, parmy ce que les diz habitans dudit Veulerot ont leurs usaiges en tous les bois dudit Veulerot audit escuyer, excepté ses chaignes verts.  3. Item, les diz [habitans] peuvent pescher, esclore, peuvent prandre poisson en la ripviere dudit Veulerot sans contredict de nous.  4. Item, peuvent chasser à force de chiens et de arnoix par tout le finaige dudit Veulerot, sans contredict de nous.  5. Item, lesdiz habitans puest et ont leur pasturaige par tout le finaige, pour pasturer les grosses bestes et menues par les bois dudit Veulerot, avec les diz habitans la paisson dudit boys, parmi paiant IIII sols par chascun feug le lendemain de la Toussaints audit escuyer. Et paieront contant lesdiz habitans l’an qui vient, comme l’an qui n’y vient rien.  6. Item, pour amour et service que les dictz habitans ont faict audict escuyer et damoiselle Guillemette ma femme, dame dudict Veulerot, et espèrent de le faire de jour en jour, et pour ce ont advisé ledit escuyer avec ladicte damoiselle Guillemette, sa femme, que quant hun venant une personne de vie à trespassement, sa succession viegne au plus prochain parent et ames et que se il n’avoit amy, que sa succession, soit à son filleux ou à sa fillotte de paix et d’accord et par le moïen de plusieurs notables personnes et saiges, avons faict faire ce acord Jehan Peauldoye, escuyer, seigneur dudict Veulerot, et damoiselle Guillemette, femme dudit escuyer.  6. Item, ledit escuyer a juré sur sainctes Evvangilles de Dieu, par son serment sur tous ses biens, meubles et non meubles, présens et advenir acquis, toutes les choses dessus dictes, ausdictz habitans garentir envers et contre tous les dessus dictz habitans dès ce que dessus dicts à ses propres coustz et despens. Ledict escuyer et damoiselle Guillemette, sa femme, de leurs bonnes volentez ainsy entre eulx bien advisez. Et se submettent en jugement à la Court de monseigneur le Duc de Bourgoingne et obligent et en biens et en cours, ainsi comme de chose adjugée, à la jurisdiction de laquelle Court, quant d’icelle estre contrainctz à la court de monseigneur le Duc de Bourgoingne ou cas que seray désobeissant à l’encontre de ces présentes.  7. Item, ledict escuyer et la dicte damoiselle, sa femme, ne demanderont l’année courante sur les feulz du dit Veulerot. En tesmoing de laquelle chose, j’ay requis et obtenu le séel de la dicte court monseigneur le Duc estre mis à ces présentes lettres, faictes et données en présence de Perrin Micault, clerc, notaire du tabellionnaige d’Ostun pour le dit monseigneur le Duc, et en présence de Guillaume Devaulx, Jehan Chiquart. Faictes en présence de Jehannot, Pierre Duchey, tesmoings à ce appellez et requis, l’an et jour dessus dictz par la maniere que dessus. Ainsi signé: P. MICAULT. Et ainsi signé à la fin d’icelles. J. BORNON. Lesquelles lettres de franchise, ainsi par nous les sieur et dame dessus nommez, nouvellement faictes et passées ausdictz habitans dudit Veulerot, ainsi et par la forme et manière que cy dessus sont escriptes, narrées, spéciffiées et declairées, nous voulons et consentons estre faictes et reffaictes, une fois ou plusieure, au dict et conseil de saiges gens, la substance du prothocolle non muée, mais icelle gardée et observée. Et ceste présente transaction, paciffication et accord, nous les dictz sieur et dame desditz lieux de Corbeton et Veulerot, avons faict et faisons ausdictz habitans, moïennant la quantité de quatre beufz de traictz, bons de pris, loyeaulx et marchands, à nous pour ce payez, baillez et delivrez réallement et de faict, en présence des notaire et tesmoings soubscriptz. Dont nous, les dictz sieur et dame, nous tenons pour contens, et en quictons perpétuellement les dictz habitans, leurs hoirs et ayant cause d’eulx au temps advenir, sans leur en jamais rien demander ne quereller. Promectans, nous les dictes parties et chacune de nous en droit soy, es noms et qualitez que dessus, en bonne foy, par nos sermens et soubz l’obligation et expresse ypothecque de tous et singuliers noz biens et de ceulx de nos dictz hoirs, meubles et immeubles présens et advenir quelzconques, lesquelz nous avons submis et obligez, submettons et obligeons, par ces présentes, à la jurisdiction, compulsion et contraincte de la Court de la chancellerie du duché de Bourgoingne pour le Roy, nostre sire, et par toutes aultres, tant d’église que séculières, l’une d’icelles cours non cessant pour l’aultre, sentence d’excommunication nonobstant, par lesquelles et une chacune d’icelles, nous, les dictes parties, et chascune de nous en droit soy voulons estre contrainctz et compellés, comme de chose cogneue et loiallement adjugée, toutes et singulières les choses dessus dictes, par la forme et manière qu’elles sont escriptes, narrées, spéciffiées et déclairées, avoir et tenir perpétuellement fermes, estables et aggréables, sans corrumpre et contre icelles ou la teneur de ces présentes non jamais venir, ne consentir venir en jugement ne dehors, taisiblement ou en appert, ne par quelques aultres voyes ou manière que ce soit. En renunceant, quant ad ce, à toutes et singulières actions, exceptions, déceptions, fraudes, baratz, cautelles, cavillations, objections, subterfuges et aultres causes et raisons que tant de fait comme de droit canon, civil ou coustumier à l’encontre de ces présentes pourroient estre dictes, alleguées, proposées que aucunement obyciées. Et mesmement au droit disant que genérale renunciation ne vault, se l’especiale ne précede. En tesmoing des quelles choses, nous, les dictes parties, avons requis et obtenu le seel de la Cour de la dicte chancellerie estre mis à ces présentes lettres, et au double d’icelles, faictes et passées en nostre chastel dudict Veulerot pardevant discretes personnes Gilles de Nailly et maistre Pascal de Beligny, bachelier en décret, notaires publiques et jurez de la dicte Court. Et présent discrete personne messire Claude Ligier, prestre, Arnolet Maigret, Moingeot Vallot, Perrenot de Busse et aultres tesmoings ad ce appellez et requis les an et jour dessus dictz. Ainsi signé: P. BELIGNY et G. DE NEULLY.